C-334/04. sz. ügy

Az Európai Közösségek Bizottsága

kontra

Görög Köztársaság

„Tagállami kötelezettségszegés — 79/409/EGK irányelv — I. melléklet — A vadon élő madarak védelme — Különleges védelmi területek — IBA 2000 — Érték — Az adatok minősége — Szempontok — Mérlegelési mozgástér — Nyilvánvalóan elégtelen minősítés — Vizes élőhelyek”

D. Ruiz-Jarabo Colomer főtanácsnok indítványa, az ismertetés napja: 2007. március 20. I - 9218

A Bíróság ítélete (nagytanács), 2007. október 23. I - 9236

Az ítélet összefoglalása

Környezet – A vadon élő madarak védelme – 79/409 irányelv – Különleges védelmi területté minősítés

(79/409 tanácsi irányelv, 4. cikk, (1) és (2) bekezdés)

A vadon élő madarak védelméről szóló 79/409 irányelv 4. cikke különlegesen célirányos és megerősített védelmi rendszert ír elő mind az ezen irányelv I. mellékletében említett fajok, mind pedig az e mellékletben nem említett vonuló fajok számára, amit az tesz indokolttá, hogy a leginkább veszélyeztetett, illetőleg az Európai Közösség közös örökségének minősülő fajokról van szó. Egyebekben ezen irányelv kilencedik preambulumbekezdéséből következik, hogy a megfelelő biológiai sokféleség, valamint az élőhelyek megfelelő nagyságának megőrzése, fenntartása vagy helyreállítása nélkülözhetetlen az összes madárfaj védelme érdekében. A tagállamok így kötelesek elfogadni az említett fajok védelméhez szükséges intézkedéseket, tehát különleges védelmi területté (KVT) minősíteni minden olyan területet, amelyek az ornitológiai szempontok alapján a legalkalmasabbnak tűnnek a szóban forgó fajok védelme szempontjából.

E célból a legveszélyeztetettebb fajok és a Közösség közös örökségét képező fajok helyzetének meghatározásához szükség van a tudományos adatok naprakésszé tételére. Márpedig az „Inventory of Important Bird Areas in the European Community” (az Európai Közösség Fontos Madárélőhelyeinek Jegyzéke) (IBA 2000) tartalmazza a madárvédelmi szempontból jelentős területek aktualizált jegyzékét, amely ellentétes tudományos bizonyítékok hiányában hivatkozási alapul szolgál annak mérlegelésekor, hogy valamely tagállam megfelelő számú és méretű területet minősített-e KVT-vé ahhoz, hogy védelmet biztosítson a 79/409 irányelv I. mellékletében felsorolt valamennyi madárfajnak és az e mellékletben nem említett vonuló fajoknak.

Így az IBA 2000 eredményeinek megcáfolására alkalmas tudományos tanulmányok bemutatása hiányában valamely tagállam nem teljesíti a 79/409 irányelv 4. cikkének (1) és (2) bekezdéséből eredő kötelezettségeit, amikor olyan területeket minősít KVT-vé, amelyek száma és teljes mérete nyilvánvalóan elmarad a KVT-vé minősítés feltételeinek megfelelő területek számától és teljes méretétől, bizonyos fajok védelme érdekében nem jelöl ki KVT-ket, és olyan területeket minősít KVT-vé, ahol egyéb fajok elégtelen számban vannak jelen.

Ugyanis, noha kizárólag a tagállamok a felelősek a KVT-vé minősítésért, és e célból a rendelkezésre álló legújabb tudományos ismereteket kell alapul venniük, ez nem jelenti azt, hogy e kötelezettség mindaddig nem érvényesül, amíg az illetékes hatóságok nem értékelték és ellenőrizték az új tudományos ismereteket. E minősítési kötelezettség a 79/409 irányelv átültetésére előírt határidő lejártának időpontjától fennáll.

(vö. 24–25., 28., 32., 34., 48., 60., 62. pont és a rendelkező rész)